Ir-Regolament tal-Kunsill (KEE) Nru 1172/85
tat-2 ta' Mejju 1985
fuq l-għeluq tal-Ftehim fil-forma ta' skambju ta' ittri bejn il-Komunità Ekonomika Ewropea, fuq naħa, u l-Gvern tad-Danimarka u l-Gvern lokali tal-Gżejjer Faroe, fuq l-oħra, dwar is-sajd għas-salamun fl-ibħra tal-Gżejjer Faroe
IL-KUNSILL TAL-KOMUNITAJIET EWROPEJ
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 43 tiegħu,
Wara li kkunsidra l-proposta tal-Kummissjoni [1],
Wara li kkunsidra l-opinjoni tal-Parlament Ewropew [2],
Billi l-Komunità, fuq naħa, u l-Gvern tad-Danimarka u l-Gvern lokali tal-Gżejjer Faroe, fuq l-oħra, kellhom konsultazzjonijiet fuq materji ta' sajd ta' interess reċiproku;
Billi ż-żewġ Partijiet ftiehmu li l-Organizzazzjoni għall-Konservazzjoni tas-Salamun fl-Atlantiku ta' Fuq (OKSAF) huwa l-forum xieraq li fih għandhom jirregolaw is-sajd tas-salamun fiż-żona tas-sajd tal-Gżejjer Faroe;
Billi l-awtoritajiet tal-Gżejjer Faroe kkonfermaw li huma se jikkoperaw mal-Komunità fil-laqgħa annwali ta' l-1985 ta' l-OKSAF bl-iskop li tintlaħaq miżura regolatorja li tiffissa kwota għal qabdiet tagħhom fiż-żona tas-sajd tal-Gżejjer Faroe għall-istaġun li jibda fl-1 ta' Ottubru 1985 u jispiċċa fil-31 ta' Mejju 1986;
Billi l-partijiet ftiehmu li jagħmlu aktar konsultazzjonijiet jekk in-NASCO ma tadottax miżuri regolatorji xierqa;
Billi fit-tmiem tal-konsultazzjoni tagħhom iż-żewġ delegazzjonijiet iffirmaw Ftehim fil-forma ta' skamju ta' ittri;
Billi huwa fl-interess tal-Komunità li tapprova l-Ftehim,
ADOTTAT DAN IR-REGOLAMENT:
Artikolu 1
Il-Ftehim fil-forma ta' skambju ta' korrispondenza bejn il-Komunità Ekonomika Ewropea, fuq naħa, u l-Gvern tad-Danimarka u l-Gvern lokali tal-Gżejjer Faroe, fuq l-oħra, dwar is-sajd tas-salamun fl-ibħra tal-Gżejjer Faroe huwa hawnhekk approvat f'isem il-Komunità.
It-test tal-Ftehim huwa anness ma’ dan ir-Regolament.
Artikolu 2
Il-President tal-Kunsill huwa hawnhekk awtorizzat li jinnomina persuni li jkollhom l-awtorità jiffirmaw il-Ftehim li jorbot il-Komunità.
Artikolu 3
Dan ir-Regolament għandu jidħol fis-seħħ fil-jum tal-publikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fit-2 ta' Mejju 1985.